امریکا مودافعه ناظیرلیگی‌نین (پنتاگون) سؤزچوسو سرهنگ روب ماننینگ هفته‌لیک مطبوعات کنفرانسی تشکیل ائدیب.
تورکیه-نین ایکی "اف -35" ساواش اوچاغی‌نین پیلوت‌لاری و تکنیکی هئیت قیسا مودتده آریزونادا اوچوش تعلیم‌لرینه باشلایا‌جاق و امریکا حکومتی تورکیه‌نین "اف-35" پروقرامیندا ایشتیراکی باره‌ده هله هر هانسی قرار وئرمه‌ییب."
بونو امریکا مودافعه ناظیرلیگی‌نین (پنتاگون) سؤزچوسو سرهنگ روب ماننینگ هفته‌لیک مطبوعات کنفرانسیندا دئییب.
ماننینگ بیلدیریب کی، موجود سازیش‌لر چرچیوه‌سینده طیاره امریکانین نظارتینده اولا‌جاق. بو مودت اوچاغی آلا‌جاق اؤلکه‌نین پیلوت‌لاری‌نین تعلیم‌لری‌نین تاماملانماسیندان آسی‌لی‌دیر، بو دا اورتا حسابلا ایکی ایل داوام ائده بیلر.
امریکا کنگره سینده "اف-35" ساواش طیاره‌لری‌نین تورکیه‌یه وئریلمه‌سینه مانع اولونماسی ایله علاقه‌لی تشببوس‌لره ده توخونان ماننینگ "امریکا حکومتی هله ده تورکیه‌نین "اف-35" مشترک هوجوم طیاره‌سی پروقرامیندا ایشتیراکینا دایر قرار وئرمه‌ییب. تورکیه یاخین و کیلید بیر ناتو متفیقی و 2002-جی ایلدن بری‌دیر "اف-35" پروقرامی‌نین اولوسلار آراسی ایشتیراکچی‌سی‌دیر" دئیه قئید ائدیب.
همین مطبوعات کنفرانسیندا چیخیش ائدن پنتاگون‌داکی مشترک پروقرام‌لار شعبه‌سی‌نین سؤزچوسو یاربای مایک آدروس ده آریزونادا تعلیم کئچن تورک پیلوت‌لارین بیر-ایکی آی عرضینده اوچوش‌لارا باشلایاجاغینی سؤیله‌ییب.
